Σχεδόν επτά μήνες από την εγκύκλιο του υπουργείου Εργασίας με την οποία «πάγωνε» η χορήγηση ΑΜΚΑ στους αιτούντες άσυλο με αποτέλεσμα να μην έχουν πρόσβαση στο δημόσιο σύστημα υγείας, η κυβέρνηση προχώρησε στις 31 Ιανουαρίου στην έκδοση Προσωρινού Αριθμού Ασφάλισης και Υγειονομικής Περίθαλψης Αλλοδαπού (Π.Α.Α.Υ.Π.Α) για να λυθεί το ζήτημα. Ωστόσο, όπως καταγγέλλει η Ομοσπονδία Ενώσεων Νοσοκομειακών Γιατρών, το σύστημα έκδοσης Π.Α.Α.Υ.Π.Α δεν έχει τεθεί ακόμα σε λειτουργία με αποτέλεσμα οι πρόσφυγες να συνεχίζουν να είναι εκτός ασφάλισης.

Μάλιστα, όπως αναδεικνύει στην καταγγελία της η ΟΕΝΓΕ «ανάμεσα στα θύματα της απάνθρωπης πολιτικής σε βάρος των ξεριζωμένων από τις πατρίδες τους, των κατατρεγμένων από τον πόλεμο και τη φτώχεια, βρίσκονται μικρά παιδιά, ακόμα και βρέφη».

Συγκεκριμένα, όπως αναφέρεται, σύμφωνα με καταγγελίες της Ελληνικής Ένωσης για τα Δικαιώματα του Ανθρώπου ένα βρέφος Συριακής καταγωγής χρήζει νευροχειρουργικής επέμβασης. «Μπορεί να στάθηκε τυχερό και να μην είχε το τραγικό τέλος του μικρού Αιλάν, του 3χρονου παιδιού που πνίγηκε ανοιχτά της Κω, του 5χρονου προσφυγόπουλου που σκοτώθηκε παίζοντας μέσα σε ένα χαρτόκουτο στη Λέσβο, του 9μηνου βρέφους που πέθανε από αφυδάτωση στο κολαστήριο της Μόριας, των χιλιάδων θαλασσοπνιγμένων προσφυγόπουλων στο Αιγαίο».

Η ΟΕΝΓΕ καλεί την πολιτική ηγεσία του Υπουργείου Υγείας να προβεί άμεσα στις απαραίτητες ενέργειες ώστε το παιδί να εισαχθεί στο νοσοκομείο και να υποβληθεί άμεσα στην αναγκαία νευροχειρουργική επέμβαση με ή χωρίς Α.Μ.Κ.Α με ή χωρίς Π.Α.Α.Υ.Π.Α.